**Võhma ja Palmse kandi külavanemate ja seltside esindajate koosoleku protokoll**

19.märts 2018 Võhma seltsimaja

Algus kell 16.00

Lõpp kell 18.10

Osalejate leht lisatud protokollile.

Teemad:

* 1. Volikogu info: Kogukonnakomisjoni põhimõtted, külavanema statuudist
  2. Vallavalitsuse info: Võsupere veeprojekt, piirkonna teed ja tänavavalgustus
  3. Piirkonna probleemid, ettepanekud

Arutati

1. Volikogu esimees Vello Väinsalu ja kogukonnakomisjoni esimees Triin Toming

* tutvustavad kogukonnakogu ja kogukonnakomisjoni töö põhimõtteid:

Vald on jaotunud kümneks erinevaks kandiks ehk piirkonnaks, kus igaühes vähemalt küla-või rahvamaja ja raamatukogu. Piirkonna külavanematest (praegu ettevalmistamisel külavanema statuudi uus redaktsioon) moodustub nn kogukonnakogu, kes valib esindaja vallavolikogu kogukonnakomisjoni. Kogukonnakogu on piirkonna esindaja suhtlemisel vallaga, piirkonna investeeringute üle otsustaja ja ettepanekute tegija, piirkonna tasakaalustatud arengu eest seisja jne.

* Vello Väinsalu räägib valla raamatukogude töö ümberkorraldamisest, mille tulemusena kõik valla raamatukogud liidetakse üheks asutuseks. Endises Haljala vallas oli nn keskraamatukogu Haljalas ja haruraamatukogud külades, Vihula valla kõik raamatukogud olid eraldiseisvad asutused.

1. Vallavanem Leo Aadel:

* Võsupere veemajandusprojektist: toetus kokku 650000 eurot, leping allkirjastatud. Sellele lisandub valdade ühinemisest saadud rahast 150000, soovitakse veel volikogult lisaeelarvest 50000 eurot juurde. Investeeringuga tehtavad tööd on

1. uue torustiku rajamine (vesi + kanal)
2. veetöötlusjaama rajamine
3. reoveejaama rajamine

Kõiki töid teevad erinevad ettevõtted, aga muretsema ei pea, sest tegemist oma ala proffidega ja tööde tegemist valvab omanikujärelevalve. Tööde algus aprillis, lõpp oktoobris. Valla vee-ettevõte palus Võsupere elanikele edasi öelda, et ilmselgelt tuleb töö käigus ette veekatkestusi.

* Vallavalitsus soovib piirkonna küladelt tagasisidet
  + Teede osas: mis seisus on, millised vajalik eelisjärjekorras korda teha. Sügisel jäid teed üle käimata, kuna ilmaolud olid iseäranis kehvad. Seetõttu on sellel kevadel teede olukord eriliselt halb. Peagi kuulutatakse välja hange valla teede kordategemiseks ja selleks ajaks peaks olema pilt selge. Koostatakse 3-4-aastane teehoiukava, mille alusel hakatakse teid hooldama. Kõikide tööde puhul võetakse tulemus vastu koos külavanemaga. Ideaalis peaks kõik teed saama mustkatte alla, aga selleni paraku ühe aastaga ei jõua.
  + Täiendava tänavavalgustuse paigaldamise vajaduse kohta. Nt bussiootekohtades, amortiseerunud tänavavalgustuse väljavahetamine. Plaanis kirjutada KIK-i sellekohane taotlus.
* Valla arengukava koostamine algab, ootame aktiivset kaasalöömist ja sisendeid küladest.
* Võsupere on hajaasustusega küla, kuna seal korterelamud, võiks olla pigem tiheasustus. Lahendatakse uue üldplaneeringuga.
* Valla piiril Vihasoo poolt tulles puudub Haljala valla märgistus.

1. Piirkonna probleemid:

* Annika Hallimäe: Kuna veemajandusprojektile saadud raha vähem, kui esialgselt planeeriti, siis kas tuletõrje veevõtukoht jääb välja ehitamata? Enne oli selleks otstarbeks võimalik vett saada Ojaäärse paisjärvest, kuna nüüd järv juba mitu aastat maas (vanad lauad tammilt eemaldati ja uued on siiani panemata), siis Võsuperes tuletõrje veevõtukoht täiesti puudub.
  + Tuletõrje veevõtukohad piirkonnas – üldplaneeringu teema, kooskõlastada Päästeametiga
* Malle Komp: Kalmistuvahtide palgad - miks on nii, et kuigi tööd teevad kalmistuvahid erinevalt, on kõigi palgad täpselt ühesugused. Ilumäe kalmistuvaht Anne Sambla tööd tuleks kõrgelt hinnata, tegemist äärmiselt kohusetundliku ja tubli töötajaga. Toimub arutelu teemal, kas kalmistuvahid jäävad/peaksid jääma valla palgale või pigem võiks need töökohad olla koguduste all, vald toetaks kogudusi sihtfinantseeringuga. Selline süsteem toimib Esku puhul.
* Kalmistupühadeks liiva toomine kalmistutele.
* Annika Hallimäe edastab Võsupere lasteaia palve: Võsupere lasteaia sisehoov – suured aknad avanevad välistrepile lõunapäikese poole, sinna oleks vaja sirmi või varikatust, mis päikese eest kaitseb.
* Tänavavalgustus Võsupere ja Palmse mõisa vahel, kindlasti vaja valgustust kaupluse parklasse – koostöökoht SA-ga Virumaa Muuseumid.
* Eriliselt halvas olukorras olevad teed:

Ilumäe – Kivikatku, Oviiri (Muikelt), Vahakivi tee, Kelmiküla tee (Palmse mõisa vastast), Sakussaare külavahetee (kuni Jamsjani).

* Diana Pärna: Eru randa viiv tee – mida sellega üldse teha, kellele kuulub? Kohalikud inimesed kasutavad seda teed randa saamiseks, tee seisund on rohkem kui vilets.
* Imbi Mets: Palmse mõisa Ilumäe vaheline allee, mida paar aastat tagasi uuendati – istutati vanade puude asemel uued, ainult kaks istikut läks välja. Praeguseks on 4 puud pikali sõidetud.
  + Palve vallavalitsusele kooskõlastada Maanteeametiga ja kehtestada Võsu teeristi ja Ilumäe küla vahelisel 2,5 km lõigul kiirusepiirang 50 km/h.
* Diana Pärna ja Anneli Kivisaar: Võhma rahvamajas suvel RAAAM etendused „Praegu pole aeg armastamiseks“, ajavahemikul 10.-30.juulil. Igale etendusele müüakse ca 150 piletit, probleem tekib ilmselt parkimisega. Selts teeb kevadel korda praeguse lõkkeplatsi ala, kuhu saab tekitada parkla. Rahvamaja kõrval suure saali akende all oleks võimalik parkida, aga sinna on vaja täitepinnast, purukruusa ca 400m2 kuni 10 cm kihina. Kohalikud mehed saavad oma vahendite ja tehnikaga materjali laiali ajada ja pinna tasandada, aga kruusa ostmine käib seltsile üle jõu.
  + Kas vallavalitsusel on võimalik organiseerida ca 40 kanti purukruusa rahvamaja juurde?
* Õie Alt: Ilumäe kiriku esine kalle – midagi peab sellega ette võtma, suured bussid ei keera sealt välja. Ülo Kaljuvee märgib, et seal ei aita selle kalde tasandamisest ja tõstmisest, sest vihm uhub pinnase nagunii ära, lahenduseks oleks hoopis sõidutee tõstmine, seda peaks arutama Maanteeametiga. Villu Jahilo ütleb, et ausamba ümbrus ei olegi mõeldud selleks, et seal parkida.
* Ilumäe kirik 175 – tähistamine 25.augustil 2018, saadetakse kutsed, palutakse lahkelt osa võtta.

Protokollis Anneli Kivisaar